钦定古今图书集成/方舆汇编/职方典/第1151卷 > 《禹贡》荆州之地周为鄾邓樊宣王封仲山甫于
## 钦定古今图书集成/方舆汇编/职方典/第1151卷 > 《禹贡》荆州之地周为鄾邓樊宣王封仲山甫于

樊今樊城是也。春秋时属楚。汉为襄阳县，以在襄水之南故名。属南郡，又割邓属南阳。武帝时，置十三部，刺史属荆州刺史部。新莽改为“相阳。”

东汉复旧。魏得荆州，置襄阳郡，以县属焉，名樊城。晋汉复旧，又析为邓城、鄾二县，属襄阳，又析为邓县，属义阳。隋为襄阳、安养二县，属襄阳郡。唐为襄阳、邓城属襄州。宋为襄城、邓城属襄阳府。元为襄阳，属襄阳路。明属襄阳府。

皇清因之。

宜城县

在府城东南一百二十里。《禹贡》豫州之地。周为鄀，春秋时属楚，为鄢，即鄀也。秦为𨙬县，属南郡。汉改宜城，仍属南郡。武帝时，置十三部刺史，隶荆州刺史部。东汉因之。魏属襄阳郡。晋析为三县：𨙬、宜城，属襄阳，鄀属南郡。隋为上洪。汉南率道鄀，属襄阳郡。唐为乐乡、宜城，属襄州。宋为宜城，属襄阳府。元、明仍旧。

皇清因之。

南漳县

在府城西南一百二十里。《禹贡》荆州之域，于周为卢。春秋为庐戎。秦为伊、庐，属南郡。汉析置中庐、山都、临沮三县，以山都属南阳，馀属南郡。武帝时，置十三部刺史，隶荆州刺史部。东汉三县皆为侯国。晋为临沮，山都、中庐，属襄阳郡。又析为穰，属义阳郡。隋为南漳，属襄阳，以穰属南阳郡。唐为义清、南漳属襄州，以穰属邓州。宋为南漳中庐属襄阳府。元为南漳属襄阳路。明属襄阳府。

皇清因之。

枣阳县

在府城东北一百四十里。《禹贡》豫州之域。周为谢封元舅申伯。《春秋》：谢，属鲁。西汉为棘阳、蔡阳、舂陵侯国，属南阳郡。武帝置十三部刺史，隶荆州刺史部。东汉改舂陵、南章陵、蔡阳为侯国，棘阳仍旧属南阳荆州刺史部。魏废，章陵仍旧属南阳。晋为蔡阳，棘阳属义阳郡。隋改棘阳为枣阳，升蔡阳属舂陵郡。唐为枣阳，属襄州。宋为枣阳，属随州。宋南渡后，升为军。元为枣阳县，属襄阳路。明属襄阳府。

皇清因之。

谷城县

在府城西北一百四十里。《禹贡》荆州之地，在周为谷。《春秋》谷属鲁。西汉为筑阳，以在筑水之阳，故名，属南阳郡。武帝置十三部刺史，隶荆州刺史部。莽改宜禾。东汉为阴，为筑阳侯国，仍属南阳刺史部。西晋为阴筑阳，属顺阳郡。隋为谷城县，属襄阳郡。唐为谷城县，属襄州。宋为谷城县，属襄阳府。元、明仍旧。

皇清因之。

光化县

在府城西北一百八十里。《禹贡》豫州之域。周亦谷地。春秋为阴，分自于谷。秦为阴，属南阳郡。西汉为酂侯国，属南阳郡。武帝时，置十三部刺史，隶荆州刺史部。莽更南庚。东汉复旧。西晋属顺阳。隋为光化县，属汉东郡。唐为光化县，属随州。宋升为光化军，领乾德。熙宁后，乾德为光化县，属襄阳府。元祐复为军，领乾德。元复为光化县，属襄阳路。明属襄阳府。

皇清因之。

均州

在府城西北三百九十里。《禹贡》雍、豫二州之域。春秋为麋，属楚。秦为武当县，属南阳郡。汉初因之。武帝置十三部刺史，隶荆州刺史部。东汉末，改三国，属南乡郡。西晋属义阳郡。隋为武当、均阳，属淅阳郡。唐改为均州，又析为武当县领之。宋为武当军。元为均州，武当属襄阳路。明省武当入均州，属襄阳府，领郧县。成化间、设郧阳府。割县属之

皇清因之。